b'\n_START_ARTICLE_\nArsenal FC\n_START_SECTION_\nLogo\n_START_PARAGRAPH_\nArsenalin ensimm\xc3\xa4inen logo paljastettiin vuonna 1888. Siin\xc3\xa4 kolme tykki\xc3\xa4 osoittaa pohjoiseen vaakunan sis\xc3\xa4ll\xc3\xa4, ja vaakunan reunoja koristavat vasemmalle ja oikealle l\xc3\xa4htev\xc3\xa4t lehv\xc3\xa4t._NEWLINE_T\xc3\xa4m\xc3\xa4 logo oli k\xc3\xa4yt\xc3\xb6ss\xc3\xa4 vuoteen 1913, jolloin Arsenal muutti Highburyn stadionille. Seuraavassa logossa oli vain yksi tykki, joka osoitti vuorostaan it\xc3\xa4\xc3\xa4n ja jonka rinnalle oli kirjoitettu seuran lempinimi Gunners. T\xc3\xa4t\xc3\xa4 logoa k\xc3\xa4ytettiin vuoteen 1925 asti. T\xc3\xa4ll\xc3\xb6in logon tykki suunnattiin osoittamaan l\xc3\xa4nteen._NEWLINE_Vuonna 1949 seura julkisti modernisoidun logonsa, jossa Arsenal-nimen alla on punaisella pohjalla kultainen tykki osoittamassa l\xc3\xa4nteen. Tykin alapuolella logon sis\xc3\xa4ss\xc3\xa4 on Metropolitan Borough of Islingtonin vaakuna ja logon ulkopuolella latinankielinen motto \xe2\x80\x9dVictoria Concordia Crescit\xe2\x80\x9d eli \xe2\x80\x9dVoitto tulee harmoniasta\xe2\x80\x9d. T\xc3\xa4m\xc3\xa4 logo koostui kokonaan v\xc3\xa4reist\xc3\xa4: punainen, kulta ja vihre\xc3\xa4. Logo oli k\xc3\xa4yt\xc3\xb6ss\xc3\xa4 pitk\xc3\xa4\xc3\xa4n, aina vuoteen 2002. Tosin v\xc3\xa4lille mahtui FA Cupin finaaleissa k\xc3\xa4ytettyj\xc3\xa4 logoja._NEWLINE_Vuonna 2002 Arsenal esitteli uuden logonsa, joka koostui moderneista kaarevista viivoista ja yksinkertaisuudesta. Logossa entisen logon vihre\xc3\xa4 v\xc3\xa4ri korvattiin tummansinisell\xc3\xa4 ja tykki k\xc3\xa4\xc3\xa4nnettiin osoittamaan j\xc3\xa4lleen l\xc3\xa4nteen p\xc3\xa4in. Tykin p\xc3\xa4\xc3\xa4ll\xc3\xa4 lukee seuran nimi. Jotkut kannattajat ovat arvostelleet t\xc3\xa4t\xc3\xa4 logoa perinteit\xc3\xa4 loukkaavaksi uuden kaarevan ja yksinkertaisen tyylin vuoksi. On my\xc3\xb6s toivottu, ett\xc3\xa4 faneilla olisi mahdollisuus vaikuttaa seuran logoon. _NEWLINE_Arsenalin 125-vuotisjuhlien kunniaksi kauden 2011\xe2\x80\x932012 pelipaidoissa k\xc3\xa4ytet\xc3\xa4\xc3\xa4n hieman muokattua versiota seuran ensimm\xc3\xa4isest\xc3\xa4 logosta. Uudessa logossa on yhdistetty nykyinen ja vanha logo. Arsenalin nykyisen logon ymp\xc3\xa4rill\xc3\xa4 on ensimm\xc3\xa4isen logon tapaan tammen- ja laakerinlehdet. Lehtien ymp\xc3\xa4rille kiertyv\xc3\xa4t nauhat, joissa lukee toisella puolen 1886 ja toisella 2011. Niiden keskell\xc3\xa4 suoraan nykyisen logon alla lukee \xe2\x80\x9dForward\xe2\x80\x9d._NEWLINE_Kaudeksi 2012\xe2\x80\x932013 palautettiin voimaan ennen juhlavuotta k\xc3\xa4yt\xc3\xb6ss\xc3\xa4 ollut logo.\n_START_SECTION_\nPelipaitojen valmistajat ja sponsorit\n_START_PARAGRAPH_\nArsenalin pelipaitoja ovat tehneet monet valmistajat, kuten Bukta (1930\xe2\x80\x93luvulta aina 1970\xe2\x80\x93luvun alkuun), Umbro (1970\xe2\x80\x93luvun alusta vuoteen 1986), Adidas (1986\xe2\x80\x931994), Nike (1994\xe2\x80\x932014) ja Puma (2014\xe2\x80\x93).  Kuten useilla muillakin Valioliigaseuroilla, Arsenalin pelipaitaa on 1980-luvulta sponsoroinut jokin yhti\xc3\xb6. Sponsoreina ovat olleet JVC (1982\xe2\x80\x931999), Sega (1999\xe2\x80\x932002), Telef\xc3\xb3nica Europe eli O2 (2002\xe2\x80\x932006) ja Emirates (2006\xe2\x80\x93).\n_START_SECTION_\nStadion\n_START_PARAGRAPH_\nArsenal pelasi kotiottelunsa vuodesta 1913 l\xc3\xa4htien Highburyn stadionilla, kunnes kaudeksi 2006\xe2\x80\x932007 se siirtyi uudelle Emirates Stadiumille. Stadion vihittiin virallisesti k\xc3\xa4ytt\xc3\xb6\xc3\xb6n 26. lokakuuta 2006. Ensimm\xc3\xa4inen ottelu pelattiin kuitenkin jo 22. hein\xc3\xa4kuuta Ajaxia vastaan; peli oli Arsenal-ikoni Dennis Bergkampin j\xc3\xa4\xc3\xa4hyv\xc3\xa4isottelu. Bergkamp pelasi Arsenalissa 423 ottelua ja teki niiss\xc3\xa4 120 maalia. _NEWLINE_Emirates Stadiumin katsojakapasiteetti on 60361 henkil\xc3\xb6\xc3\xa4. Stadionin rakennus maksoi kokonaisuudessaan noin 390 miljoonaa puntaa.'